พื้นที่ภูเก็ตเดินหน้าฉีดวัคซีนคืบ มั่นใจโครงการภูเก็ต แซนด์บ็อกซ์ เปิดรับนักท่องเที่ยวฉีดวัคซันแล้วไม่ต้องกักตัว
นายศิริปกรณ์ เชี่ยวสมุทร รองผู้ว่าการการท่องเที่ยวแห่งประเทศไทย (ททท.) ด้านตลาดยุโรป แอฟริกา ตะวันออกกลาง และอเมริกา กล่าวถึงการเตรียมพร้อมในการเปิดรับนักท่องเที่ยวต่างชาตินำร่อง ตามโครงการภูเก็ต แซนด์บ็อกซ์ ที่กำหนดจะเริ่มตั้งแต่วันที่ 1 กรกฎาคมนี้ ว่า โครงการนี้ไม่ใช่การเปิดประเทศ แต่เป็นการเปิดบางพื้นที่เท่านั้น ซึ่งภูเก็ตเป็นพื้นที่นำร่องแห่งแรก จากมติร่วมกันของภาครัฐ เอกชนและประชาชนในพื้นที่มีความเห็นตรงกันในการเปิดรับนักท่องเที่ยวเข้าพื้นที่โดยไม่ต้องกักตัว แต่มีเงื่อนไขเพื่อสร้างความมั่นใจให้ทั้งคนในพื้นที่ คนในประเทศและนักท่องเที่ยวเองทั้งชาวไทยและต่างชาติ ว่า หากเป็นนักท่องเที่ยวไทยจะเข้าพื้นที่ได้ ต้องได้รับการฉีดวัคซีนโควิดแล้ว เช่นเดียวกันนักท่องเที่ยวต่างชาติ ต้องเป็นนักท่อเที่ยวคุณภาพจากประเทศที่มีสถานการณ์โรคโควิด -19 ในระดับเสี่ยงต่ำถึงเสี่ยงปานกลาง ได้รับการฉีดวัคซีนป้องกันโควิดครบโดสตามที่กำหนดและมีผลการตรวจโควิดยืนยันไม่พบเชื้อก่อนการเดินทาง เมื่อมาถึงภูเก็ตต้องโหลดแอปพลิเคชันติดตามตัว พร้อมวางจุดควบคุมทั้งทางบก เรือ อากาศ เพื่อให้มั่นใจว่านักท่องเที่ยวจะใช้ชีวิตอยู่แต่ในพื้นที่จังหวัดภูเก็ต ครบ 7 วัน ก่อนที่จะออกไปยังพื้นที่อื่นๆ ในประเทศต่อไปสำหรับการเตรียมพร้อมของคนในพื้นที่คือ เดินหน้ารับการฉีดวัคซีนให้ได้ระดับสร้างภูมิคุ้มกันหมู่คือ 60-70% ของประชากร ซึ่งขณะนี้ยังคงเดินหน้าได้ตามแผนและจะถึงเป้าหมายก่อนการเปิดโครงการภูเก็ต แซนด์บ็อกซ์ และจากสถานการณ์โรคที่เปลี่ยนแปลงทางภูเก็ตเองได้ยกระดับมาตรฐานความปลอดภัยให้เข้มขึ้นเพื่อจบสถานการณ์ให้เร็ว พร้อมปรับตัวเป็นภูเก็ตในมุมมองใหม่เพื่อต้อนรับนักท่องเที่ยวและหลักจากนำร่องที่ภูเก็ตแล้ว ตามมติศูนย์บริหารสถานการณ์เศรษฐกิจ(ศบศ.) ยังจะมีพื้นที่อื่นๆ 10 จังหวัดพื้นที่นำร่อง ที่เตรียมเปิดรับนักท่องเที่ยวไม่กักตัวภายใต้เงื่อนไขเพื่อความปลอดภัยอีกในช่วงเดือนตุลาคม 2564 ได้แก่ พังงา กระบี่ สมุย เชียงใหม่ พัทยา ชลบุรี ในบางพื้นที่ และ กทม. หัวหิน ชะอำ บุรีรัมย์ ตามมติล่าสุดของคณะกรรมการท่องเที่ยวแห่งชาติด้วย